บรรยากาศนักท่องเที่ยวเดินทางกลับจากเกาะหลีเป๊ะ หลังเที่ยวหยุดยาวสงกรานต์ 2565
ท่าเทียบเรือปากบารา อบจ.สตูล ตำบลปากน้ำ อำเภอละงู จังหวัดสตูล เป็นท่าเรือลงไปเที่ยวแหล่งท่องเที่ยวตามเกาะต่างๆ โดยเฉพาะเกาะหลีเป๊ะ ซึ่งเป็นเป้าหมายของนักท่องเที่ยวทั้งชาวไทยและชาวต่างชาติ โดยบรรยากาศเป็นไปด้วยความคึกคัก เนื่องจากนักท่องเที่ยวเริ่มทยอยเดินทางกลับจากเกาะหลีเป๊ะ หลังเที่ยววันหยุดยาวสงกรานต์ 2565 ซึ่งเมื่อวานนี้ (15 เม.ย. 65) มีผู้โดยสารขึ้นฝั่งจำนวน 2,480 คน และผู้โดยสารลงเกาะจำนวน 1,661 คน รวมยอดผู้โดยสารขึ้นฝั่งและลงเกาะประจำวันรวม 4,141 คนสำหรับผู้โดยสารเดินทางขึ้นลงเกาะที่ท่าเทียบเรือปากบารา อำเภอละงู จังหวัดสตูล ระหว่างวันที่ 9-15 เม.ย. 65 มีผู้โดยสารขึ้นฝั่ง จำนวน 11,590 คน และผู้โดยสารลงเกาะ จำนวน 13,630 คน รวมยอดผู้โดยสารขึ้นฝั่งและลงเกาะรวม 25,220 คน อีกทั้งได้ประเมินเศรษฐกิจมีเงินสะพัด กว่า 68 ล้านบาท และประเมินเศรษฐกิจด้วยค่าเฉลี่ยต่อคน ค่าใช้จ่ายคนละ 5,000 บาทในช่วงเทศกาลสงกรานต์ 2565 มีนักท่องเที่ยวทั้งไทยและชาวต่างชาติ เข้ามาจำนวนมาก ซึ่งเป็นสัญญาณที่ดีในการกระตุ้นเศรษฐกิจให้เกิดการจับจ่ายใช้สอยการท่องเที่ยวในจังหวัดสตูล เศรษฐกิจก็มีการขับเคลื่อนทั้งบนเกาะหลีเป๊ะและบนฝั่งในทุกอำเภอของจังหวัดสตูล ส่วนมาตรการป้องกันโควิด-19 ยังคงให้ความสำคัญการบริหารจัดการตรวจสอบนักท่องเที่ยวเป็นไปตามมาตรการป้องกันการแพร่ระบาดของโรคโควิด-19 อย่างเคร่งครัด